કહેવત છે કે અડગ મનના માનવીને હિમાલય પણ નડતો નથી, મતલબ કે મન મક્કમ હોય તો હિમાલય જેવી સમસ્યા હોય તો પણ તેનો હિંમતથી સામનો કરવામાં આવે તો સફળતાનાં શિખરો સુધી પહોંચી શકાય છે. આ ઉકિતને સાર્થક કરી છે જૂનાગઢનાં ૭૭ની ઉમર ધરાવતા એક વૃદ્ધાએ. આ ઉંમરે કોઈ વડીલ રમત ગમતની સ્પર્ધામાં ભાગ લે એટલું જ નહીં આટલી ઉમરે એકલા વિદેશ જાય અને મેડલ જીતે એવું કોઈ કહે તો વાત માનવામાં જ ન આવે પણ જૂનાગઢમાં રહેતા ભાનુમતીબહેનને મળીએ તો આવા બધા જ ભ્રમ ભાંગી જાય છે અને જીવનની ઢળતી સંધ્યાએ યુવાનીને શરમાવે તેવો જુસ્સો જોવા મળે છે.